ড্রিমস কাম ট্রু (মার্কিন অলাভজনক সংস্থা)

'ড্রিমস কাম ট্রু' হলো মার্কিন যুক্তরাষ্ট্রের আইনে 501(c)(3) ধারায় পরিচালিত একটি অলাভজনক সংস্থা যা জ্যাক্সনভিল, ফ্লোরিডায় অবস্থিত। শিশুদের জন্য নিবেদিত এই সংগঠনটি যুক্তরাষ্ট্রের টম ম্যাকগিহি (Tom McGehee) এবং তার স্ত্রী ডেলিয়া (Delia), দুইজন মিলে শুরু করেছিলেন। এই সংস্থাটি অনিরাময়যোগ্য রোগে আক্রান্ত শিশুদের নির্দিষ্ট কিছু স্বপ্ন পূরণ করে থাকে। তাদের ওয়েবসাইট অনুসারে, ২০০৯ সালে সংস্থাটি তাদের প্রতিষ্ঠার রজতজয়ন্তীতে ২,৫০০ টিরও বেশি স্বপ্ন পূরণের মাইলফলক উদযাপন করেছিল।

ইতিহাস
১৯৮৪ সালে, ম্যাক পেপারসের সহ-প্রতিষ্ঠাতা ম্যাকগিহি সিস্টিক ফাইব্রোসিসে আক্রান্ত এক ১৭ বছর বয়সী শিশু জর্জ লি-এর কথা জানতে পারেন। লি-এর স্বপ্ন ছিল গল্ফার ফ্রেড কাপলসের সাথে খেলা করা। ম্যাকগিহি দম্পতি জর্জের সেই স্বপ্ন পূরণে সকল পদক্ষেপ গ্রহণ করেন। লি পরবর্তী এক বছরেরও কম সময়ের মধ্যে মারা যায়। ফ্রেড কাপলস তাকে যে গল্ফ ড্রাইভারটি দিয়েছিলেন, সেটি সহই তাকে সমাহিত করা হয়। ম্যাকগিহি স্থানীয় ব্যবসায়িক নেতাদের কাছে দুরারোগ্য রোগে আক্রান্ত শিশুদের ইচ্ছা পূরণের জন্য একটি দাতব্য সংস্থা গঠনের ধারণাটি উপস্থাপন করেন। এই নেতাদের মধ্যে ছিলেন বার্নেট ব্যাংকের চেয়ারম্যান হিউ জোন্স, স্টেইন মার্টের জে স্টেইন ও জ্যাক উইলিয়ামস, এবং ইউনিভার্সিটি মেডিকেল সেন্টারের (যা বর্তমানে শ্যান্ডস জ্যাকসনভিল নামে পরিচিত) চেয়ারম্যান ড. রয় বেকার। তারা এই ধারণাকে সমর্থন করেন এবং এর ফলস্বরূপ ড্রিমস কাম ট্রু প্রতিষ্ঠিত হয়। সেই সময়ে, ম্যাকগিহি চ্যানেল ৪৭ নামক টিভি চ্যানেলের মালিক ছিলেন এবং সেখানেই একটি খালি অফিসে দাতব্য সংস্থাটির কাজ শুরু হয়।

লেইন সিলভারফিল্ড ছিলেন এই সংস্থার প্রথম কর্মচারী, যিনি ১৯৮৮ সালে খণ্ডকালীন কর্মচারী হিসেবে নিযুক্ত হন। সেই সময় সংস্থার বাজেট ছিল ৩০,০০০ ডলার এবং প্রথম চার বছরে তারা প্রতি বছর গড়ে প্রায় নয়জন শিশুর স্বপ্নপূরণের ব্যবস্থা করেছিলেন। পরবর্তী ২০ বছরেরও বেশি সময় ধরে তিনি নির্বাহী পরিচালক হিসেবে নিযুক্ত ছিলেন এবং পরে পরিচালনা পর্ষদের সভাপতি হিসেবে দায়িত্ব নেন।

২০০২ সালে টম ম্যাকগিহি যখন মারা যান, ততদিনে সংস্থাটি ১,২৭৫ জন শিশুর স্বপ্ন পূরণ করেছিল। ডি.সি.টি.-এর প্রাক্তন সহযোগী পরিচালক সুজান ক্রিটেনডেনের মতে, "প্রতিটি শিশুর কাছে তার প্রতিশ্রুতি ছিল যে, 'যদি তোমার জীবন-হুমকিস্বরূপ কোনো অসুস্থতা থাকে, তবে তোমার একটি স্বপ্ন অবশ্যই সত্যি হবে।' তিনি এক বিরাট শূন্যতা রেখে গেছেন, কিন্তু তিনি ড্রিমস কাম ট্রু-কে এক বিশাল লক্ষ্য দিয়ে গেছেন।" পরবর্তী সাত বছরে, সংস্থাটি তার পূর্ববর্তী ১৮ বছরের তুলনায় প্রায় দ্বিগুণ স্বপ্নপূরণের দৃষ্টান্ত স্থাপন করে।

টম ম্যাকগিহির সম্মানার্থে সাউথপয়েন্ট পার্কওয়েথে সংস্থার জন্য একটি নতুন বাড়ি নির্মাণ করা হয়। এটি ২০০২ সালের ৩ সেপ্টেম্বর উদ্বোধন করা হয়েছিল। ৪,৬০০ বর্গফুটের এই বাড়িটি অলাভজনক সংস্থাটির জন্য কার্যত বিনামূল্যে পাওয়া গিয়েছিল। বিভিন্ন ব্যবসায় প্রতিষ্ঠান থেকে জমি, নির্মাণ সামগ্রী এবং শ্রমিক খরচ অনুদান হিসেবে সংস্থার ফান্ডে এসেছিল।

সিলভারফিল্ড, যিনি ২০০৮ সালে অবসরে যান, ম্যাকগিহির মৃত্যুর পর সভাপতি নির্বাচিত হওয়ার আগ পর্যন্ত তিনিই প্রথম পরিচালক হিসেবে দায়িত্ব পালন করেন। সুজান ক্রিটেনডেন নির্বাহী পরিচালক হিসেবে সিলভারফিল্ডের স্থলাভিষিক্ত হন  এবং ২০০৮ সাল পর্যন্ত এই পদে ছিলেন। এরপর ফ্লোরিডা টাইমস-ইউনিয়নের ব্যবসায়িক প্রতিবেদক কারেন ব্রুন ম্যাথিস ক্রিটেনডেনের স্থলাভিষিক্ত হন। ২০১০ সালে কারেন ব্রুন ম্যাথিস জ্যাকসনভিল ফাইন্যান্সিয়াল নিউজ এবং ডেইলি রেকর্ড-এর ব্যবস্থাপনা সম্পাদক হিসেবে পুনরায় সাংবাদিকতায় ফিরে যান। বর্তমানে জিমি কেলি সংস্থাটির নির্বাহী পরিচালক হিসেবে দায়িত্ব পালন করছেন।

কার্যক্রম
ড্রিমস কাম ট্রু ফ্লোরিডার জ্যাকসনভিলে অবস্থিত একমাত্র স্থানীয় অলাভজনক সংস্থা, যা দুরারোগ্য রোগে আক্রান্ত স্থানীয় শিশুদের স্বপ্ন পূরণের জন্য নিবেদিত।

সুবিধাভোগের শর্ত
সংস্থাটি আড়াই বছর বয়স থেকে ১৮ বছর পর্যন্ত শিশুদের সেবা প্রদান করে, যাদের এইডস, ক্যান্সার, সিস্টিক ফাইব্রোসিস, হৃদরোগ, লিউকেমিয়া, মাসকুলার ডিসট্রফি বা কিডনি বিকলাঙ্গতার মতো জীবন-হুমকিস্বরূপ অসুস্থতা রয়েছে। শিশুদের অবশ্যই তাদের চিকিৎসক কর্তৃক রেফারড করা হতে হবে এবং তাদের উত্তর-পূর্ব ফ্লোরিডা বা দক্ষিণ-পূর্ব জর্জিয়ার বাসিন্দা হতে হবে অথবা সেখানে চিকিৎসা নিতে হবে।

স্বপ্নসমূহ
ছোট বাচ্চাদের মধ্যে সবচেয়ে সাধারণ স্বপ্ন হলো ডিজনি ওয়ার্ল্ডে যাওয়া। অন্যান্য স্বপ্নের মধ্যে রয়েছে ডলফিনের সাথে সাঁতার কাটা, বিভিন্ন সেলিব্রিটিদের সাথে দেখা করা, বড় আকারের মাছ ধরা, হাওয়াইয়ের আগ্নেয়গিরি দেখা, আলাস্কার হিমবাহ দেখা, অনেক কিছু একসাথে শপিং করা, ক্রুজে যাওয়া এবং ওয়াশিংটন ডি.সি. বা নিউ ইয়র্ক শহর ভ্রমণ। বর্তমানে, একটি স্বপ্ন পূরণের গড় খরচ হলো প্রায় ৪,৬০০ ডলার।

প্রতিটি শিশুকে শুধুমাত্র একটি স্বপ্ন পূরণ করার সুযোগ দেওয়া হয়। তবে সংস্থাটি তাদের "চিলড্রেন অফ ক্রিসমাস" পার্টির মতো বিশেষ অনুষ্ঠানে পূর্ববর্তী সুবিধাভোগীদের আমন্ত্রণ জানায়। ২০০৯ সালে, সিসি’স পিজ্জাতে অনুষ্ঠিত ১৯তম বার্ষিক অনুষ্ঠানে পার্কিং লটের একটি বড় অংশ বন্ধ রাখা হয়েছিল জ্যাকসনভিল শেরিফ অফিসের পুলিশের গাড়ি ও মোটরসাইকেল, জ্যাকসনভিল ফায়ার অ্যান্ড রেসকিউ ডিপার্টমেন্টের ফায়ার ইঞ্জিন, উদ্ধারকারী ইউনিট এবং একটি মোবাইল কমান্ড সেন্টার প্রদর্শনীর জন্য; তবে অনুষ্ঠানের প্রধান আকর্ষণ ছিল শ্যান্ডস জ্যাকসনভিলের ট্রমা ওয়ান হেলিকপ্টারের আগমন।

এই বিশেষ অনুষ্ঠানগুলো সংস্থার স্পেশাল টাইমস আয়োজনের অংশ। 'স্পেশাল টাইমস' আয়োজন শিশু ও তার পরিবারকে জীবন-হুমকিস্বরূপ অসুস্থতার বাস্তবতা থেকে ক্ষণিকের জন্য মুক্তি দেয়। এটা হতে পারে প্রিয় রেস্তোরাঁয় রাতের খাবার, জ্যাকসনভিল জাগুয়ার্সের গেইম টিকিট, মুভি টিকিট, কনসার্ট বা থিয়েটারের টিকিট, দামি দোকানের গিফট ভাউচার, নতুন প্রকাশিত ডিভিডি বা এমনকি কোনো বিশেষ ছুটির দিন বা জন্মদিনের উপহার। উপহার যাই হোক না কেন, 'স্পেশাল টাইমস' শিশু এবং তাদের পরিবারকে মনে করিয়ে দেয় যে তারা বিশেষ এবং ভালোবাসায় সিক্ত।

তাৎপর্য
একটি স্বপ্ন পূরণ শিশু এবং তাদের পরিবারকে প্রয়োজনীয় চিকিৎসা থেকে স্বস্তিলাভ ও একটি বিরতির সুযোগ দেয়। এটি শিশুর মধ্যে সুপ্ত মানসিক আশা জাগিয়ে তুলতে পারে এবং এমন স্মৃতি তৈরি করতে পারে যা কঠিন সময়ে তাদেরকে এগিয়ে যেতে সাহায্য করে। চিকিৎসকদের মতে, একটি স্বপ্ন পূরণ হলে তা দুরারোগ্য ব্যধির বিরুদ্ধে চিকিৎসার প্রতি শিশুর মনোভাবকে নাটকীয়ভাবে প্রভাবিত করতে পারে।

কার্যসম্পাদন
২০০৯ সালে, ড্রিমস কাম ট্রু তাদের সুদৃঢ় আর্থিক ব্যবস্থাপনার জন্য টানা পঞ্চম বছরের মতো চ্যারিটি নেভিগেটরের সর্বোচ্চ ৪-স্টার রেটিং অর্জন করে। চ্যারিটি নেভিগেটর যে অলাভজনক সংস্থাগুলোকে রেটিং দেয়, তাদের মধ্যে মাত্র ৪% সংস্থা টানা অন্তত পাঁচবার ৪-স্টার রেটিং পেয়েছে।

চ্যারিটি নেভিগেটর অলাভজনক প্রতিষ্ঠানগুলোর কর্মক্ষমতা মূল্যায়ন করে এবং সেগুলোকে রেটিং প্রদান করে।

কিডস হেল্পিং কিডস
কিডস হেল্পিং কিডস হলো একটি বিশেষ কর্মসূচি যা স্বপ্ন পূরণ হওয়া শিশুদের সাথে তরুণদের বিভিন্ন গোষ্ঠীকে সংযুক্ত করে। ৩০টিরও বেশি স্কুল, ক্লাব এবং নাগরিক, ধর্মীয় ও সেবামূলক সংস্থা এই কর্মসূচির জন্য তহবিল সংগ্রহ করেছে এবং দান করেছে।

গোষ্ঠীগুলোর তাদের লক্ষ্য পূরণের পর একটি ‘সেলিব্রেশন অফ লাইফ’ ড্রিম পার্টির আয়োজন করা হয়, যেখানে গোষ্ঠীর সদস্যরা তাদের স্পন্সর করা শিশুর সাথে দেখা করে। অনেক গোষ্ঠীই অন্যান্য স্বপ্ন পূরণের জন্য ক্রমাগত সহায়তা প্রদান অব্যাহত রেখেছে। 

অভ্যন্তরীন সীমাবদ্ধতাসমূহ
ড্রিমস কাম ট্রু কোনো ফেডারেল বা সরকারি সংস্থা থেকে কোনো অর্থায়ন গ্রহণ করে না। স্থানীয় ইউনাইটেড ওয়ে কিছু সহায়তা প্রদান করে, তবে তহবিলের বেশিরভাগই আসে ব্যক্তি, সংস্থা এবং পৃষ্ঠপোষক ব্যবসায়িক প্রতিষ্ঠান থেকে। ডি.সি.টি. টেলিফোনের মাধ্যমে চাঁদা বা অনুদান সংগ্রহ করে না এবং তহবিল সংগ্রহের জন্য টেলিমার্কেটিং করা তাদের নীতির পরিপন্থী।

তথ্যসূত্র

বহিঃসংযোগ

বিষয়শ্রেণী:১৯৮৪-এ প্রতিষ্ঠিত সংগঠন